梅尧臣
和淮阳燕秀才
我官忝博士，曾昧通经术。
前因辟书来，亦不习文律。
循旧临学宫，虎革被羊质。
倚席未能讲，占牍聊置日。
朴钝既若兹，愧彼噉棘粟。
今者登俊贤，充诏冠庭实。
邦伯乃宗公，惟帝旧良弼。
置醴饯以行，行行季冬月。
骐骥入羁驾，千里终不蹶。
惭予延荫人，安得结子韈。
心虽羡名场，才命甘汨没。
禄仕二十年，屡遘龙牓揭。
在昔见麻衣，于今尽超越。
是以对杯觞，谨严微敢忽。
宁唯畏後生，自恨疏节骨。
肴羞罗食案，包核备时物。
里妇或窥观，户下红裙出。
归应愿生男，生男付纸笔。
乃信读书荣，况即服縕韠。
长歌食苹诗，声淡异鸣瑟。